Predkladacia správa

 
V júli t.r. vláda Slovenskej republiky prerokovala materiál Ministerstva hospodárstva SR Aktualizácia Komplexného programu podpory exportu v nadväznosti na vývoj zahraničného obchodu a predpoklad jeho vývoja v roku 2001 a prijala uznesenie číslo 620/2001. V tomto materiáli bola vykonaná analýza  zahraničného obchodu za rok 2000 vrátane prognózy na rok 2001. Už v tom čase bolo zrejmé, že zahranično-obchodná bilancia nesleduje prognózovaný vývoj, preto minister hospodárstva avizoval prípravu analýzy zahraničného obchodu za 1. polrok 2001, zameranú na  preskúmanie príčin nárastu deficitu obchodnej bilancie a zreálnenie prognózy jeho vývoja v  nasledujúcom období.
 
	Na základe záverov z rokovania vlády Slovenskej republiky dňa 15. augusta 2001 sa uskutočnilo dňa 28. augusta 2001 u podpredsedu vlády SR pre ekonomiku pracovné stretnutie predstaviteľov Úradu vlády SR,  MH SR, MF SR, Štatistického úradu SR a NBS, ktorého témou bol vývoj bilancie zahraničného obchodu. Bolo dohodnuté predloženie spoločného materiálu MH SR a NBS, v ktorom bude komplexne posúdený vývoj na bežnom účte platobnej bilancie.
 
	Analýza je vykonaná za obdobie 1. polroka 2001 napriek tomu, že výsledky zahraničného obchodu sú známe už za prvých deväť mesiacov roku 2001. Vyplýva to z časového oneskorovania štatistických údajov makroveličín (platobná bilancia, hrubý domáci produkt), bez ktorých komplexnejšie zhodnotenie úrovne zahraničného obchodu nie je možné.
	
           Súhrnná časť pôvodnej informácie „Vývoj deficitu zahraničného obchodu SR v 1. polroku 2001“ bola zostavená, vrátane odporúčaní, z výsledkov analýz zahraničného obchodu Ministerstva hospodárstva SR (Príloha č. 1) a Národnej banky Slovenska (Príloha č. 2). Samostatnú prílohu tvorí skrátený výber z Obchodnej stratégie EXIMBANKY SR na roky 2002 – 2003 (Príloha č. 3) za účelom prezentovania úverových a poisťovacích aktivít, nutných pre zvýšenie exportnej dynamiky a následného poklesu obchodného deficitu.
 
Sumárny prehľad vývoja zahraničného obchodu SR za január až september  2001 v porovnaní  s rovnakým  obdobím roku  2000:
 
          vývoz                 457,5 mld. Sk                 medziročný nárast  o       15,9 %
          dovoz                 522,5 mld. Sk                 medziročný nárast  o        26,9 %
          bilancia              - 65,0 mld. Sk                 medziročné zhoršenie o   48,1 mld. Sk
 
Tieto aktuálne údaje o zahraničnom obchode SR iba potvrdzujú tendenciu predstihu dovoznej dynamiky pred dynamikou exportnou a narastajúci deficit na úrovni cca 7,2 mld. Sk mesačne a sú zohľadnené  i  v predikcii vývoja deficitu zahraničného obchodu v roku 2001.

Predložená informácia sa vo svojej analytickej časti (v predikcii) nezaoberá  dopadmi teroristických útokov v USA na slovenskú ekonomiku. Doposiaľ publikované názory na tento problém majú skôr orientačný charakter a nie sú vhodné pre jeho kvantifikáciu. V súlade s vývojom vo svete bude potrebné zaoberať sa týmto vplyvom  na slovenskú ekonomiku komplexnejšie, predovšetkým z pohľadu dopadov na obstarávanie niektorých strategických surovín (najmä ropy), kurzových vplyvov, zmien v správaní investorov pri rozhodovaní o dlhodobých priamych zahraničných investíciách, možného urýchlenia  prístupového procesu do EÚ a NATO. V tomto smere existujú rozporné názory analytikov, práve investičné prostredie krajín SVE môže získať na stabilite.
 
Základným cieľom predkladanej správy je prijať konkrétne opatrenia, ktoré vyplynuli zo záverov misie MMF na zhodnotenie tzv. Staff-Monitored Program ( zo dňa 4. novembra 2001), ako aj podať informáciu o vývoji zahranično-obchodného deficitu tovarov a služieb z pohľadu komoditno-sektorového a teritoriálneho, analyzovať vnútorné i vonkajšie vplyvy jeho zvyšovania a odporučiť reálne postupy na zlepšenie vývoja obchodnej bilancie.
 
Pôvodne predkladaný  materiál bol spoločnou informáciou Ministerstva hospodárstva SR a NBS, do analytických prác a konzultácií boli zapojené aj ďalšie externé inštitúcie (Prognostický ústav SAV, SOPK, AZZZ SR, TPS Slovakia Trenčín a iné) a zohľadnené pripomienky ekonomických rezortov, ako i  pripomienky zo záverov pracovnej porady vrcholných predstaviteľov Ministerstva financií SR, Štatistického úradu SR a Národnej banky Slovenska, konanej dňa 19. októbra 2001 u podpredsedu vlády SR pre ekonomiku.

Materiál bol dňa 7. novembra 2001 predložený na rokovanie vlády SR ako informatívny materiál. Na základe podnetu podpredsedu vlády p. Mikloša bolo rozhodnuté  predložiť tento materiál ako riadny bod programu najbližšieho rokovania vlády SR s tým, že Ministerstvo financií SR ju doplní o  závery rokovaní novembrovej misie MMF v Bratislave. Vzhľadom k dôležitosti „Predbežné závery misie MMF na zhodnotenie tzv. Staff-Monitored Program“ tvoria samostatnú časť materiálu, ktorý predkladáme už ako spoločný materiál  MH SR, MF SR a NBS pod novým názvom „Správa o  vývoji deficitu zahraničného obchodu Slovenskej republiky v I. polroku 2001“. Úlohy, týkajúce sa záverov misie MMF v návrhu uznesenia vlády  predložilo  MF SR.